Xushnud Xudayberdiyev. Xushnud Gʻayratovich Xudoyberdiyev — oʻzbekistonlik huquqshunos, davlat va jamoat arbobi, bloger. Zakovat intellektual klubi bilimdonlaridan biri. Biografiyasi. 1989-yil 7-iyunda Qashqadaryo viloyatining Chiroqchi tumanida ziyoli oilada tugʻilgan. Millati - oʻzbek. 5 yoshligida Chiroqchi tumanidagi Habib Abdullayev nomidagi 3-oʻrta taʼlim maktabiga 1-sinfga oʻqishga borgan. 2003-yilda Chiroqchi tumanidagi 2-ixtisoslashgan litseyning 9-sinfini tamomlab, Toshkent davlat yuridik universiteti qoshidagi Akademik litseyda oʻqishni davom ettirgan. 2006-yilda Toshkent davlat yuridik universiteti bakalavr bosqichiga shartnoma asosida qabul qilingan. 2010-yilda yuridik institutni imtiyozli diplom bilan tamomlagan. 2010-yili Toshkent davlat yuridik universiteti magistratura boʻlimi „Jinoyat protsessi; kriminalistika va tezkor qidiruv huquqi; sud ekspertizasi“ yoʻnalishi magistranti boʻlgan. 2012-yilda magistratura boʻlimini muvaffaqiyatli tamomlagan. 2010—2013-yillarda Toshkent davlat yuridik universitetida oʻqituvchi boʻlgan. 2013—2017-yillarda Oʻzbekiston kasaba uyushmalari federatsiyasi kengashi yuridik boʻlimi yuristkonsulti boʻlgan. Bir vaqtning oʻzida Oʻzbekiston Respublikasi Bosh prokuraturasining matbuot xizmati bosh mutaxassisi lavozimida xizmat qilgan. 2020-yil 28-yanvardan 1-iyulgacha Milliy mass-mediani qoʻllab-quvvatlash va rivojlantirish jamoat fondi direktori sifatida faoliyat olib bordi. 2019-yil 26-dekabrda Respublika Oliy taʼlim kengashi aʼzosi etib tayinlangan. 2020-yil 1-iyulda Oʻzbekiston milliy axborot agentligi direktorining oʻrinbosari etib tayinlangan. 2023-yil 7-avgustda O‘zbekiston milliy axborot agentligi bosh direktori Abdusaid Koʻchimovga birinchi o‘rinbosar etib tayinlandi. Blogerlik faoliyati. 2012-yildan buyon „Xushnudbek.uz“ shaxsiy saytini yuritadi. Shuningdek, 2018-yil may oyida Telegram messenjerida kanal ochgan. 2018-yilgi blogerlar chempionatida 2-oʻrinni qoʻlga kiritgan. 2019-yilda esa yilning eng yaxshi blogeri deb topilgan. Zakovat klubidagi ishtiroki. 2004-yildan buyon Zakovat intellektual klubining aʼzosi va muntazam efir oʻyinlarida ishtirok etib keladi. Efir orqali ilk marta 2005-yil iyun oyida oʻyinlarda ishtirok etgan. Faoliyati davomida 9 marta Oliy liga finalida ishtirok etib, ulardan 4 tasida jamoasi bilan chempion boʻlgan. Toʻrt karra Zakovat oʻyinlari chempioni (2007, 2009, 2011, 2016-yillar); 2008, 2010, 2012, 2015 va 2018-yillarda Oliy liga oʻyinlari finalchisi; 2008 hamda 2012-yilgi Oliy liga final oʻyinidagi „Zakovat terma jamoasi“ aʼzosi; 2008-yilda „Yilning eng yaxshi yosh bilimdoni“ nominatsiyasi sohibi; 2011-yilda „Yilning eng faol bilimdoni“ nominatsiyasi sohibi; 2013-yilda „Tomoshabinlar mehrini qozongan bilimdon“ nominatsiyasi sohibi boʻlgan. Mukofotlari. 2014-yili „Oltin qalam“ Milliy mukofotining „Jurnalistikada ijtimoiy masalalarni yoritishda innovatsion yechim va yondashuvlar“ nominatsiyasi sovrindori, „MIT.UZ — Milliy internet festivali“da „Eng yaxshi tahliliy sayt“ nominatsiyasida va „Uz domenlari Internet festivali“da „Eng yaxshi shaxsiy sahifa“ nominatsiyasida sovrindor boʻlgan. 2015-yilda „Jamiyat va men“ tanlovining „Eng yaxshi yoritilgan huquqiy mavzular“ nominatsiyasida gʻolib boʻlgan. 2016-yilda „Oʻzbekiston belgisi“ koʻkrak nishoni bilan taqdirlangan. 2018-yilda Oʻzbekiston blogerlari chempionatida 2-oʻrinni olgan, Oʻzbekiston Respublikasi Adliya vazirligi tomonidan oʻtkazilgan „Eng yaxshi huquq targʻibotchisi“ tanlovida „Huquqiy madaniyatni targʻib qiluvchi eng yaxshi mutaxassis“ nominatsiyasida gʻolibi boʻlgan. 2019-yilda „Huquqiy targʻibot ishlari aʼlochisi“ koʻkrak nishoni va Kelajak bunyodkori medali bilan taqdirlangan. Oilasi. Turmush oʻrtogʻi — Mehrinoz Nosirjon qizi Abbosova, Oʻzbekiston Yoshlar ishlari agentligi markaziy kengashi direktorining maslahatchisi, Zulfiya nomidagi davlat mukofoti sohibasi.